บลจ.เอ็มเอฟซีตั้งกองทุนใหม่ซื้อหุ้นไทย
บลจ.เอ็มเอฟซี เปิดขายกองทุน M-Active เน้นลงทุนหุ้นพื้นฐานดี
11 ก.พ. 2553

บลจ.เอ็มเอฟซี เปิดขายกองทุน M-Active เน้นลงทุนหุ้นพื้นฐานดี
นายพิชิต อัคราทิตย์ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี  เปิดเผยว่า ตั้งแต่วันนี้ ถึง 23 ก.พ. 53 บริษัทจะเสนอขายกองทุนเปิดเอ็มเอฟซี แอคทิฟ อิควิตี้ ฟันด์ หรือ M-Active มูลค่าโครงการ 1,000 ล้านบาท  เนื่องจากมองว่าขณะนี้ตลาดหลักทรัพย์อยู่ในช่วงขาลง จึงเป็นจังหวะในการเข้าลงทุน เนื่องจากคาดว่าปลายปีดัชนีตลาดหลักทรัพย์จะสามารถปรับขึ้นมาอยู่ที่ 830 จุดได้ จากภาวะเศรษฐกิจที่ฟื้นตัวและคาดหมายผลการดำเนินงานที่ดีของบริษัทจดทะเบียนที่จะประกาศช่วงไตรมาสแรกของปีนี้
 กองทุนจะลงทุนในหุ้นที่มีปัจจัยพื้นฐานดีและมีแนวโน้มการเติบโตสูงในระยะปานกลางถึงระยะยาวและมีสภาพคล่องสูง เพื่อสามารถปรับพอร์ตการลงทุนได้ทันต่อสถานการณ์ นอกจากนี้ยังอาจลงทุนในสัญญาซื้อขายล่วงหน้าใน SET 50 Index Futures เพื่อเพิ่มประสิทธิภาพในการบริหารกองทุน โดยจะสร้างโอกาสรับผลตอบแทนเพิ่มขึ้นเมื่อดัชนีตลาดหลักทรัพย์ปรับตัวสูงขึ้น และช่วยลดความเสี่ยงในกรณีดัชนีตลาดหลักทรัพย์ปรับตัวลดลง  รวมทั้งกองทุนจะจ่ายเงินปันผลอย่างน้อยปีละครั้ง ในอัตราไม่น้อยกว่า 30% ของกำไรสุทธิหรือกำไรสะสม